賦張寺丞樗寮
作者：釋道璨
朝代：宋

paragraphs: 樗寮先生千載士，草木有誰同臭味。
外無刀斧斫削痕，中有冰霜不老氣。
紅紫紛紛滿上林，我自無心趁桃李。
蘇秦張儀自縱橫，寵辱不驚魯連氏。
梁棟峨峨入阿閣，我自無心爲杞梓。
杜喬李固自黨錮，網羅不及徐孺子。
故家喬木百世陰，有此孫枝能蔽芾。
落去英華植本根，深培不朽聖賢事。
犧尊青黄互翻覆，眼看世事如醒醉。
願言善保丘壑姿，留取清風在天地。